એક સમય હતો જયારે પાઘડી એ વ્યકિતની આન, બાન અને શાનનંુ પ્રતીક કહેવાતી હતી પણ સમયનાં વહેણમાં પાઘડીઓ પહેરવાનું અને પાઘડી બાંધવાની કળા લુપ્ત થઈ રહી છે. એક સમય હતો જ્યારે પ્રદેશ અને વ્યકિતની પહેચાન તેની પાઘડી પરથી થતી હતી. જેમ બાર ગાઉએ બોલી બદલાય તેમ દરેક વિસ્તાર અને પ્રાંતની સાથે સ્થાનિક લોકોમાં પાઘડીઓ અને તેને પહેરવાની રીત અલગ અલગ હતી. હવે સમય બદલાયો છે. સમાજનાં પ્રસંગો, કુટુંબમાં લગ્ન જેવા પ્રસંગોએ જ પાઘડીઓ દેખાય છે. હાલ ગુજરાતમાં ચૂંટણીનો માહોલ છે ત્યારે પાઘડીઓની ચર્ચા એટલા માટે છેડાઈ છે કેમ કે, વડાપ્રધાન નરેન્દ્ર મોદી અને કૉંગ્રેસના યુવરાજ રાહુલ ગાંધી સહિતના નેતાઓ ચૂંટણી સભાઓ અને રેલીઓમાં ખાસ પ્રકારની પાઘડીઓ અને સાફો પહેરી રહ્યા છે. નેતાઓને પાઘડી પહેરવાનો અને સ્થાનિક લોકોને પોતાની ઓળખ બની ચૂકેલી પાઘડી કે સાફો પહેરાવવાનો ઉત્સાહ જોવા મળી રહ્યો છે.